Wicked (ταινία)

Το Wicked (με τίτλο Wicked: Part I στην οθόνη) είναι Αμερικανική μουσική ταινία φαντασίας του 2024 σε σκηνοθεσία του Τζον Μ. Τσου και σενάριο των Γουίνι Χόλζμαν και Ντάνα Φοξ, με τα τραγούδια να είναι γραμμένα από τον Στίβεν Σβαρτς. Είναι το πρώτο μέρος μιας κινηματογραφικής διλογίας που προσαρμόζει το ομότιτλο μιούζικαλ του Μπρόντγουεϊ, το οποίο βασίζεται στο ομώνυμο βιβλίο του 1995, το οποίο με τη σειρά του βασίζεται στα βιβλία Οζ και στην ταινία του 1939 Ο Μάγος του Οζ.  

Η ταινία εξιστορεί την πρώτη πράξη του μιούζικαλ. Πρωταγωνιστούν οι Σίνθια Ερίβο και Αριάνα Γκράντε-Μπουτέρα ως Έλφαμπα Θροπ και Γκαλίντα Άπλαντ, αντίστοιχα, πλαισιωμένες από τους Τζόναθαν Μπέιλι, Ίθαν Σλέιτερ, Μπόουεν Γιανγκ, Μαρίσα Μπόουντ, Πίτερ Ντίνκλατζ, Μισέλ Γιο και Τζεφ Γκόλντμπλουμ. Η ταινία τοποθετείται στη Χώρα του Οζ, πριν τον ερχομό της Ντόροθι Γκέιλ από το Κάνσας, και ακολουθεί την Έλφαμπα, τη μελλοντική Κακιά Μάγισσα της Δύσης και την φιλία της με την συμμαθήτριά της Γκαλίντα, η οποία γίνεται η Γκλίντα η Καλή.

Η Universal Pictures και ο Μαρκ Πλατ, οι οποίοι ήταν παραγωγοί στο θεατρικό, ανακοίνωσαν την κινηματογραφική προσαρμογή το 2012. Μετά από μια χρονοβόρα ανάπτυξη και πολλές αναβολές, εν μέρει εξαιτίας της πανδημίας COVID-19, ο Τσου προσλήφθηκε στον ρόλο του σκηνοθέτη, με τις Έριβο και Γκράντε να εντάσσονται στο καστ το 2021. Η προσαρμογή χωρίστηκε σε δύο μέρη για την αποφυγή αφαίρεσης κομματιών της πλοκής και για την επέκταση των ταξιδιών και των φιλιών των χαρακτήρων. Τα γυρίσματα ξεκίνησαν στην Αγγλία τον Δεκέμβριο του 2022, αλλά διακόπηκαν τον Ιούλιο του 2023 λόγω της Απεργίας SAG-AFTRA του 2023 και συνεχίστηκαν και ολοκληρώθηκαν τον Ιανουάριο του 2024.

Η ταινία Wicked έκανε πρεμιέρα στο State Theatre στο Σίδνεϊ της Αυστραλίας στις 3 Νοεμβρίου 2024 και κυκλοφόρησε στους κινηματογράφους των ΗΠΑ στις 22 Νοεμβρίου. Έλαβε θετικά σχόλια από τους κριτικούς. Εισέπραξε $728 εκατομμύρια παγκοσμίως έχοντας στοιχήσει $150 εκατομμύρια, με αποτέλεσμα να γίνει η ταινία του Τσου με τις μεγαλύτερες εισπράξεις, η ταινία Οζ με τις μεγαλύτερες εισπράξεις και η 5η ταινία του 2024 με τις μεγαλύτερες εισπράξεις. Μια συνέχεια, με τίτλο Wicked: Μέρος Δεύτερο, είναι προγραμματισμένη να κυκλοφορήσει τον Νοέμβριο του 2025.

Χαρακτηρίστηκε ως μία από τις καλύτερες ταινίες του 2024 από το Αμερικανικό Ινστιτούτο Κινηματογράφου και κέρδισε το βραβείο Καλύτερης Ταινίας στο Εθνικό Συμβούλιο Κριτικών Κινηματογράφου. Οι υπόλοιπες της διακρίσεις περιλαμβάνουν τέσσερις υποψηφιότητες στις Χρυσές Σφαίρες του 2024 και 11 στα Βραβεία Critics' Choice του 2024. Στα Βραβεία Αμερικανικής Ακαδημίας Κινηματογράφου 2024 έλαβε 10 υποψηφιότητες και κέρδισε τα Όσκαρ Καλύτερης Ενδυματολογίας και Σχεδιασμού Παραγωγής.

 Πλοκή 
Στην Χώρα του Οζ, η Γκλίντα η Καλή συναντά τους κατοίκους της χώρας των Μάντσκιν, οι οποίοι γιορτάζουν τον θάνατο της Κακιάς Μάγισσας της Δύσης. Ένα παιδί ρωτάει την Γκλίντα γιατί υπάρχει η κακία, κι αυτή απαντάει στην ερώτηση εξιστορώντας την ιστορία της Μάγισσας: γεννήθηκε από την παράνομη σχέση που είχε η σύζυγος του τότε Κυβερνήτη Θροπ και ενος πλανόδιου εμπόρου, απομονώθηκε από την παιδική της ηλικία λόγω του αφύσικα πράσινου δέρματος της και τις ανεξέλεγκτες μαγικές της ικανότητες ("No One Mourns the Wicked"). Όταν την ρωτάνε αν αυτή και η Μάγισσα ήταν φίλες, η Γκλίντα αποκαλύπτει ότι γνωριζόντουσαν και εξηγεί το παρελθόν τους.

Χρόνια νωρίτερα, η Έλφαμπα Θροπ φτάνει στο Πανεπιστήμιο Σιζ για να αποχαιρετήσει την παραπληγική μικρότερη αδελφή της, την Νέσσαροουζ ("Dear Old Shiz"). 
Μετά από μία ακούσια εκδήλωση των δυνάμεων της, η Μαντάμ Μόριμπολ, η Πρόεδρος των Μαθημάτων Μαγείας του Σιζ, προσφέρεται να γράψει την Έλφαμπα στην σχολή και να την καθοδηγήσει προσωπικά στην μαγεία. Η Έλφαμπα δέχεται με την ελπίδα ότι αυτό θα της επιτρέψει να γνωρίσει τον κυβερνήτη του Οζ, τον Μάγο, και να "ξε-πρασινίσει" ("The Wizard and I"). Ωστόσο δυσφορεί, όταν αναγκάζεται να συγκατοικήσει με την ναζιάρα Γκαλίντα Άπλαντ και οι δυο τους συγκρούονται συνεχώς ("What Is This Feeling?"). Ένα βράδυ, η Έλφαμπα ακολουθεί τον Δρ. Ντίλαμοντ, μία κατσίκα που μιλάει που αντιμετωπίζει προκαταλήψεις ως ένας από τους τελευταίους καθηγητές του Σιζ που είναι Ζώο, σε μία συνάντηση Ζώων εκτός του πανεπιστημίου. Ο Ντίλαμοντ αποκαλύπτει ότι άλλα Ζώα χάνουν τα ατομικά τους δικαιώματα και την ικανότητα να μιλήσουν, αλλά η Έλφαμπα τον διαβεβαιώνει ότι ο Μάγος θα βάλει τα πράγματα στη σωστή τους θέση ("Something Bad").

O επαναστατικός μαθητής, που ήρθε με μεταγραφή, ο Φιέρο Τίγκελαρ κανονίζει να πάει μία ομάδα μαθητών στον Χορό του Όζνταστ ("Dancing Through Life"). Η Γκαλίντα πείθει τον Μποκ Γούντσμαν, έναν ανέμελο Μάντσκιν που έχει αισθήματα για αυτήν, να προσκαλέσει την Νέσσαροουζ ώστε αυτή να μπορέσει να συνοδεύσει τον Φιέρο. Στο Όζνταστ, η Γκαλίντα ενημερώνεται από την Μαντάμ Μόριμπολ, η οποία είναι εκνευρισμένη, ότι θα τησ επιτρέψει να συμμετέχει στα μαθήματα μαγείας, μετά από αίτημα της Έλφαμπα. Η Έλφαμπα φτάνει και γελοιοποιείται, επειδή φοράει ένα μυτερό καπέλο που της έδωσε η Γκαλίντα για πλάκα. Η Γκαλίντα, γεμάτη τύψεις, χορεύει μαζί της ("Ozdust Duet"), και οι δυο του αργότερα συμφιλιώνονται και έρχονται πιο κοντά ("Popular").

Ο Ντίλαμοντ ανακοινώνει ότι τα Ζώα δεν έχουν πια το δικαίωμα τα διδάσκουν στο Σιζ και οδηγείται, με τη βία, έξω από την τάξη. Ο αντικαταστάτης, ο ανήθικος Καθηγητής Νικίντικ, παρουσιάζει μία νέα συσκευή - ένα κλουβί - με ένα τρομοκρατημένο μικρό λιοντάρι παγιδευμένο μέσα, σχεδιασμένο για να εμποδίζει τα ζώα από το να μαθαίνουν να μιλάνε. Η Έλφαμπα, αγανακτισμένη, χρησιμοποιεί την μαγεία της και ρίχνει σκόνη παπαρούνας σε όλο το δωμάτιο, υπνωτίζοντας τους πάντες εκτός από την ίδια και τον Φιέρο. Δραπετεύουν από τον χώρο του Πανεπιστημίου και απελευθερώνουν το λιοντάρι στο δάσος. Αφού μοιράζονται μία συναισθηματική στιγμή, η Έλφαμπα στεναχωριέται επειδή πιστεύει ότι ο Φιέρο προτιμάει την Γκαλίντα αντί για αυτήν ("I'm Not That Girl").

Η Έλφαμπα λαμβάνει μία πρόσκληση για να συναντήσει τον Μάγο, ο οποίος έχει ενημερωθεί για τις δυνάμεις της από την Μόριμπολ. Η Γκαλίντα, που πλέον έχει μικρύνει το όνομα της σε "Γκλίντα" σε ένδειξη αλληλεγγύης προς τον Ντίλαμοντ, την συνοδεύει. Ανεβαίνουν σε ένα τρένο για την πρωτεύουσα του Οζ, την Σμαραγδένια Πόλη, όπου επικυρώνουν την φιλία τους, καθώς βλέπουν τα αξιοθέατα ("One Short Day"). Αφού γνωρίζονται με τον Μάγο ("A Sentimental Man"), η Έλφαμπα του λέει ότι επιθυμεί να βοηθήσει τα Ζώα αντί να αλλάξει το χρώμα του δέρματος της. Ο Μόριμπολ φτάνει για να είναι παρούσα στην πρώτη συνάντηση της Έλφαμπα με τον Μάγο, και οι δυο τους ενθαρρύνουν την Έλφαμπα να κάνει ένα ξόρκι από το ιερό βιβλίο με ξόρκια, το Γριμμόριο. Κάνει ένα ξόρκι αιώρησης, το οποίο έχει ως αποτέλεσμα να φυτρώσουν, πολύ επώδυνα, φτερά στις μαϊμούδες φύλακες του Μάγου, επιτρέποντας στον Μάγο και την Μόριμπολ να τους χρησιμοποιούν ως κατασκόπους. Η Έλφαμπα συνειδητοποιεί ότι αυτοί ήταν που βρίσκονταν πίσω από την καταδίωξη των Ζώων και ότι ο Μάγος είναι μία απάτη χώρις καμία μαγική δύναμη. Η Έλφαμπα, σοκαρισμένη, κλέβει το Γριμμόριο και το σκάει.

Η Γκλίντα ακολουθεί την Έλφαμπα και την εκλιπαρεί να συμφιλιωθεί με την Μόριμπολ και τον Μάγο, αλλά η Έλφαμπα αποφασίζει να σταματήσει τα σχέδια τους. Αποχαιρετάει, αρκετά συγκινημένη, την Γκλίντα, η οποία την υποστηρίζει αλλά συλλαμβάνεται από τους φύλακες. Η Έλφαμπα επαναλαμβάνει τον ξόρκι αιώρησης σε μία σκούπα και δραπετεύει από την Σμαραγδένια Πόλη. Καθώς η Μόριμπολ προειδοποιεί το Οζ ότι η Έλφαμπα είναι μία "κακιά μάγισσα", ο Φιέρο φεύγει από το Σιζ με το άλογο του εν μέσω μίας μαζικής εκκένωσης, ενώ ο Κυβερνήτης Θροπ παθαίνει καρδιακή προσβολή αφού αυτός και η Νέσσαροουζ μαθαίνουν τα νέα. Η Έλφαμπα πετάει δυτικά, αφήνοντας πίσω της την Γκλίντα ("Defying Gravity").

 Ηθοποιοί και χαρακτήρες 
Ο Τζόναθαν Μπέιλι, η Σίνθια Ερίβο και η Αριάνα Γκράντε (Α-Δ) παίζουν τον Φιέρο την Έλφαμπα και την Γκαλίντα.|alt=Ariana Grande and Cynthia Erivo at the Wicked Premiere in Los Angeles
 Σίνθια Ερίβο ως Έλφαμπα Θροπ, μία παρεξηγημένη γυναίκα γεννημένη με πράσινο δέρμα, η οποία γίνεται η Κακιά Μάγισσα της Δύσης
 Κάρις Μιουσόνγκολ ως μικρή Έλφαμπα
 Αριάνα Γκράντε ως Γκαλίντα "Γκλίντα" Άπλαντ, μία δημοφιλής νεαρή γυναίκα που γίνεται η Γκλίντα η Καλή
 Τζόναθαν Μπέιλι ως Φιέρο Τίγκελαρ, ένας πρίγκιπας από την Χώρα των Γουίνκι που γνωρίζει την Έλφαμπα και την Γκλίντα στο σχολείο
 Ίθαν Σλέιτερ ως Μποκ Γούντσμαν,, ένας Μάντσκιν που είναι ερωτευμένος με την Γκλίντα
 Μπόουεν Γιανγκ ως Φάνι, ένας από τους φίλους της Γκλίντα στο σχολείο
 Πίτερ Ντίνκλατζ ως η φωνή του Δρ. Ντίλαμοντ, μία κατσίκα που μιλάει και καθηγητής ιστορίας στον Πανρπιστήμιο Σιζ που γίνεται φίλος με την Έλφαμπα
 Η Λουίσα Γκερέιρο ήταν η ηθοποιός κίνησης για τον Δρ. Ντίλαμοντ
 Μισέλ Γιο ως Μαντάμ Μόριμπλ, η Κοσμήτορας Μαγείας στο Πανεπιστήμιο Σιζ
 Τζεφ Γκόλντμπλουμ ως ο Θαυμαστός Μάγος του Οζ
 Μαρίσα Μπόουντ ως Νέσσαροουζ Θροπ, η παραπληγική μικρότερη ετεροθαλής αδελφή της Έλφαμπα
 Σέσιλ Κολέτ Τέιλορ ως μικρή Νέσσαροουζ
 Μπρόνγουιν Τζέιμς ως ΣενΣεν, μία από τις φίλες της Γκλίντα στο σχολείο
 Άντι Νάιμαν ως Κυβερνήτης Θροπ, ο πατέρας της Έλφαμπα και της Νέσσαροουζ και Κυβερνήτης της Χώρας των Μάντσκιν
 Κόρτνεϊ Μέι Μπριγκς ως Κα Θροπ, η μητέρα της Έλφαμπα και της Νέσσαροουζ, που πέθανε αφού γέννησε την Νέσσαροουζ
 Κίλα Σετλ ως Δεσποινίς Κοντλ, η διευθύντρια του Πανεπιστήμιου Σιζ
 Άαρον Τίο ως Άβαρικ, φίλος του Φιέρο
 Σάρον Ντ. Κλαρκ ως η φωνή της Ντάλσιμπερ, μιας αρκούδας που μιλάει η οποία βοηθάει να γεννηθεί η Έλφαμπα και είναι η νταντά της οικογένειας Θροπ
 Η Μάντελαϊν Γουίλσον ήταν η ηθοποιός κίνησης για την Ντάλσιμπερ
 Τζένα Μπόιντ ως η φωνή της Γιατρού Λύκου, που βοηθάει να γεννηθεί η Έλφαμπα
 Η Σάρα Μάρντελ ήταν η ηθοποιός κίνησης για την Γιατρό Λύκο
 Κόλιν Μάικλ Καρμάικλ ως Καθηγητής Νίκιντικ, καθηγητής στο Πανεπιστήμιο Σιζ

Επίσης, το Δειλό Λιοντάρι κάνει μία εμφάνιση ως μικρό λιονταράκι. Η Ντόροθι Γκέιλ, ένα κορίτσι από ένα αγρόκτημα στο Κάνσας που μεταφέρεται στην Χώρα του Οζ μέσω ενός ανεμοστρόβιλο με τον σκύλο της, τον Τότο, εμφανίζεται μαζί με το Σκιάχτρο, τον Τενεκεδένιο Άνθρωπο και την ενήλικη εκδοχή του Δειλού Λιονταριού, σε ένα σύντομο πέρασμα στην αρχή της ταινίας. Ο Ρόμπιν Γκάιβερ ερμηνεύει τον ρόλο του Κρίστερι, του αρχηγού του στρατού μαϊμούδων του Μάγουκαι την αγαπημένη φτερωτή μαϊμού της Έλφαμπα. Ο Στίβεν Στάντον δίνει τη φωνή του στο άλογο του Φιέρο.

Υπάρχουν πολλές σύντομες εμφανίσεις ηθοποιών στην σκηνή του τραγουδιού "One Short Day". Η Ιντίνα Μένζελ και η Κρίστιν Τσένογουεθ, που ήταν οι πρώτες που έπαιξαν τους ρόλους της Έλφαμπα και της Γκλίντα στο θεατρικό μιούζικαλ, υποδύονται τα πρωταγωνιστικά μέλη των Παικτών της Σμαραγδένιας Πόλης. Ο πρώην αντικαταστάτης του ρόλου του Φιέρο, Μάικλ ΜακΚόρι Ρόουζ εμφανίζεται ως ο Αφηγητής του Wiz-O-Mania. Η συγγραφέας και σεναριογράφος Γουίνι Χόλτσμαν΄κάνει μία σύντομη εμφάνιση κατά την διάρκεια του Wiz-O-Mania, και ο συνθέτης Στίβεν Σβαρτς εμφανίζεται ως Φρουρός της Σμαραγδένιας Πόλης, που ανακοινώνει στην Έλφαμπα και την Γκλίντα ότι θα συναντήσουν τον Μάγο. Ο Άνταμ Τζέιμς και η Άλις Φερν εφανίζονται για λίγο ως οι γονείς της Γκλίντα, με τα παρατσούκλια "Popsicle" και "Momsie" από την Γκαλίντα. Ο Σον Πρέντεργκαστ εμφανίζεται ως ο Πρόεδρος του Σιζ και η Σέριντα Στράλεν ως η Βιβλιοθηκάριος του Σιζ.

 Παραπομπές 

 Εξωτερικοί σύνδεσμοι 


Κατηγορία:Ταινίες του 2024
Κατηγορία:Αμερικανικές ταινίες φαντασίας
Κατηγορία:Αμερικανικές ταινίες της δεκαετίας 2020
Κατηγορία:Αγγλόφωνες ταινίες
Κατηγορία:Ταινίες 4DX
Κατηγορία:Αμερικανικές 3D ταινίες
Κατηγορία:Αμερικανικές επικές ταινίες
Κατηγορία:Ταινίες που επηρεάστηκαν από την απεργία SAG-AFTRA του 2023
Κατηγορία:Ταινίες βασισμένες σε αμερικανικά μυθιστορήματα
Κατηγορία:Ταινίες βασισμένες σε μιούζικαλ
Κατηγορία:Ταινίες βασισμένες στον Θαυμάσιο Μάγο του Οζ
Κατηγορία:Ταινίες σε σκηνοθεσία Τζον Μ. Τσου
Κατηγορία:Ταινίες με μουσική σύνθεση Τζον Πάουελ
Κατηγορία:Ταινίες που επηρεάστηκαν από την πανδημία COVID-19
Κατηγορία:Ταινίες γυρισμένες στο Ηνωμένο Βασίλειο
Κατηγορία:Ταινίες γυρισμένες στα Warner Bros. Studios Leavesden
Κατηγορία:Ταινίες IMAX
Κατηγορία:Ταινίες ScreenX
Κατηγορία:Ταινίες παραγωγής Universal Pictures
Κατηγορία:Ταινίες βασισμένες σε παραμύθια
Κατηγορία:Μαγεία στις ταινίες
Κατηγορία:Λογοκριμένες ταινίες
Κατηγορία:Αμερικανικές μουσικές ταινίες
Κατηγορία:Ταινίες πρίκουελ
Κατηγορία:Ταινίες των οποίων ο καλλιτεχνικός διευθυντής κέρδισε Όσκαρ Καλύτερης Καλλιτεχνικής Διεύθυνσης
Κατηγορία:Ταινίες που κέρδισαν Όσκαρ Καλύτερης Ενδυματολογίας